कंपनी ने निकाला, वेतन भी नहीं दिया, एक ने खुद को लगाई आग
स्टैंडरकंपनी से निकाले गए करीब 200 मुलाजिम तीन महीनों से वेतन और पीएफ के लिए संघर्ष कर रहे हैं। वीरवार को भी मुलाजिम अपना हिसाब लेने पहुंचे थे। कंपनी ने पहले 11 बजे फिर 2 बजे आने को कहा। 2 बजे तो सभी को अगले दिन आने को कह दिया। इससे खफा 55 साल के जगराज िसंह ने खुद पर मिट्टी का तेल डाल आग लगा दी। मौके पर मौजूद साथियों ने मशक्कत से आग बुझाई और उसे सिविल अस्पताल भर्ती कराया। 70 फीसदी झुलसे जगराज को डीएमसी रेफर कर दिया गया। सिविल अस्पताल में निकाले गए मुलाजिमों और समर्थन में आए किसानों ने कंपनी और प्रशासन के खिलाफ जमकर नारेबाजी की।
एसपी (डी) स्वर्ण सिंह खन्ना ने कहा कि अभी पीड़ित के बयान दर्ज नहीं किए गए है। पीड़ित के बयान दर्ज करने के बाद नियमों के अनुसार कार्रवाई को आगे बढ़ाया जाएगा।
साथी बोले-पैसे देने को सुबह बुलाया, दोपहर में कह दिया, कल आना
स्टैंडरकंपनी से फारिग मुलाजिम बलजिंदर सिंह, अमरीक सिंह, सलामदीन, हरबंस सिंह, मंदिर सिंह ने बताया, वह तीन महीने के वेतन पीएफ के लिए तीन महीने से संघर्ष कर रहे हैं। कंपनी ने उनके समेत करीब 200 को नौकरी से निकाल दिया है। भारतीय किसान यूनियन उगराहा डकौदा के साथ मिल कर 28 फरवरी को कंपनी के बाहर धरना दिया था। इसके बाद कंपनी अफसरों ने 2 मार्च को वेतन देने का वादा किया था। वीरवार सुबह 10 बजे 40 के करीब कर्मचारी कंपनी के गेट के बाहर जुटे थे। पहले कंपनी ने सुबह 11 बजे तक फिर 2 बजे तक वेतन देने का वादा किया। लेकिन 2 बजे उन्हें अगले दिन आने के लिए कह दिया। इससे गुस्साए जगराज सिंह ने खुद को आग लगा दी। आग लगाने से पहले जगराज िसंह ने कहा था, जे अज्ज घर जिंदा गया तां रुपए लै के जाऊं नहीं तां मेरी लाश जाउ। मेरी आखिरी इच्छा है कि सारियां नू तीन महीने दी सैलरी दित्ती जावे। मजदूर मुक्ति मोर्चा के गुरप्रीत सिंह ने कहा, अब कंपनी के खिलाफ स्टेट लेवल का संघर्ष शुरू किया जाएगा। प्रशासन परिवार को मुआवजा और इलाज का सारा खर्च दे।
रोज हिसाब दे रहे हैं, आग लगाना ठीक नहीं : कंपनी स्टैंडरकंपनी के एमडी नछत्तर सिंह ने कहा, हम हर रोज नियम के तहत हिसाब दे रहे हैं। तीन दिन से वेतन बांटा जा रहा है। लेकिन इस तरह से खुद को आग लगाना बिलकुल भी जायज नहीं है।
hin_Deva hin_Deva hin_Deva hin_Deva hin_Deva hin_Deva